CELEX: 32018D2009
Language: bg
Date: 2018-12-17 00:00:00
Title: Решение (ОВППС) 2018/2009 на Съвета от 17 декември 2018 година за изменение и удължаване на срока на действие на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya)

18.12.2018   
               
               
                  BG
               
               
                  Официален вестник на Европейския съюз
               
               
                  L 322/25
               
            
         РЕШЕНИЕ (ОВППС) 2018/2009 НА СЪВЕТА
         от 17 декември 2018 година
         за изменение и удължаване на срока на действие на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 22 май 2013 г. Съветът прие Решение 2013/233/ОВППС (1), с което се създава мисията на Европейския съюз за подкрепа за интегрирано управление на границите в Либия (EUBAM Libya).
                  
               
                     (2)
                  
                  
                     На 17 юли 2017 г. Съветът прие Решение (ОВППС) 2017/1342 (2), с което мандатът на EUBAM Libya се удължава до 31 декември 2018 г. и се предвижда референтна сума за периода до 30 ноември 2017 г.
                  
               
                     (3)
                  
                  
                     На 20 ноември 2017 г. Съветът прие Решение (ОВППС) 2017/2162 (3), с което се предвижда референтна сума за периода до 31 декември 2018 г.
                  
               
                     (4)
                  
                  
                     След стратегическия преглед на EUNAVFOR MED операция Sophia, на EUBAM Libya и на звеното на ЕС за връзка и планиране Комитетът по политика и сигурност препоръча мандатът да бъде изменен и удължен до 30 юни 2020 г.
                  
               
                     (5)
                  
                  
                     Решение 2013/233/ОВППС следва да бъде съответно изменено и срокът му на действие да бъде удължен.
                  
               
                     (6)
                  
                  
                     EUBAM Libya ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2013/233/ОВППС се изменя, както следва:
            
                        1)
                     
                     
                        Членове 2 и 3 се заменят със следното:
                        
                           „Член 2
                           Цели
                           Целите на EUBAM Libya са да окаже помощ на либийските власти при изграждането на структури в областта на държавната сигурност в Либия, особено в областта на управлението на границите, правоприлагането и наказателното правосъдие, за да се подпомогнат усилията за разбиване на мрежите на организираната престъпност, участващи по-специално в незаконно превеждане на мигранти, трафик на хора и тероризъм в Либия и региона на Централното Средиземноморие.
                        
                        
                           Член 3
                           Задачи
                           
                              1.   С оглед постигане на целите, установени в член 2, EUBAM Libya:
                              
                                          а)
                                       
                                       
                                          подкрепя разработването на по-широка рамка за управление на границите, по-специално чрез изготвяне на бяла книга относно стратегия за интегрирано управление на границите, включително стратегия за морска сигурност, като осигурява изграждането на капацитет и изпълнява конкретни проекти за либийските правоприлагащи агенции в областта на морското право и либийските агенции за сухопътните граници, като успоредно с това преценява и възможностите за разширяване на дейностите извън столицата, включително по границата с Тунис и в южната част на страната;
                                       
                                    
                                          б)
                                       
                                       
                                          подкрепя изграждането на капацитет и стратегическото планиране в областта на правоприлагането в рамките на Министерството на вътрешните работи, включително по отношение на органите на полицията, като наред с другото — когато е възможно — подпомага мисията на Организацията на обединените нации за оказване на помощ в Либия (UNSMIL) и нейните усилия за изграждане на капацитет на органите на полицията, и подкрепя координационните функции между компетентните либийски органи в борбата с организираната престъпност и тероризма;
                                       
                                    
                                          в)
                                       
                                       
                                          подкрепя институционалната реформа и подпомага Министерството на правосъдието във връзка със стратегическото планиране, и осигурява изграждане на капацитет в по-широк план за съответните органи в областта на наказателното правосъдие, включително Главната прокуратура и Висшия институт по правосъдие;
                                       
                                    
                                          г)
                                       
                                       
                                          подкрепя стратегическата координация между донорите и изпълнението на проектите в отговор на потребностите на Либия в областта на управлението на границите, правоприлагането и наказателното правосъдие.
                                       
                                    
                           
                              2.   EUBAM Libya утвърждава правата на човека и равенството между половете чрез всички свои дейности.
                           
                           
                              3.   EUBAM Libya няма изпълнителни функции.“
                           
                        
                     
                  
                        2)
                     
                     
                        В член 13, параграф 1 се добавя следната алинея:
                        „Референтната сума, предназначена за покриване на свързаните с EUBAM Libya разходи за периода от 1 януари 2019 г. до 30 юни 2020 г., е в размер на 61 678 576,39 EUR.“
                     
                  
                        3)
                     
                     
                        В член 16 второто изречение се заменя със следното:
                        „Прилага се до 30 юни 2020 г.“
                     
                  
         
            Член 2
            Настоящото решение влиза в сила в деня на приемането му.
            Прилага се от 1 януари 2019 г.
         
         
            Съставено в Брюксел на 17 декември 2018 година.
            
               
                  За Съвета
               
               
                  Председател
               
               E. KÖSTINGER
            
         
         
            (1)  Решение 2013/233/ОВППС на Съвета от 22 май 2013 г. относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 138, 24.5.2013 г., стр. 15).
         
            (2)  Решение (ОВППС) 2017/1342 на Съвета от 17 юли 2017 г. за изменение и удължаване на срока на действие на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 185, 18.7.2017 г., стр. 60).
         
            (3)  Решение (ОВППС) 2017/2162 на Съвета от 20 ноември 2017 г. за изменение на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 304, 21.11.2017 г., стр. 50).